KIRJALLINEN KYSYMYS P-3618/00 esittäjä(t): Raffaele Lombardo (PPE-DE) neuvostolle. Toimet pedofilian ja seksimatkailun torjumiseksi.



Virallinen lehti nro 174 E , 19/06/2001 s. 0093 - 0094



KIRJALLINEN KYSYMYS P-3618/00 esittäjä(t): Raffaele Lombardo (PPE-DE) neuvostolle (15. marraskuuta 2000) Aihe: Toimet pedofilian ja seksimatkailun torjumiseksi Lapset joutuvat päivittäin vakavien rikosten uhreiksi kaikkialla maailmassa, ja esimerkiksi pedofiliaongelma on viime aikoina pahentunut. Yhteisön toimielimillä ei, de iure condito, ole toimivaltaa rikosoikeudellisissa asioissa, minkä vuoksi jäsenvaltioiden olisi aiheellista luoda tehokas ja pelotteena toimiva lainsäädäntö pedofilian torjumiseksi. On myös syytä muistaa, että internetiä käytetään usein välineenä näiden rikosten yhteydessä. Voisiko neuvosto näin ollen vastata seuraaviin kysymyksiin: 1. Miten ns. kolmanteen pilariin kuuluvien asioiden sisällyttäminen yhteisön toimivaltaan näyttää edistyvän, mitä tulee erityisesti oikeudellisen ja poliisialan yhteistyön lisäämiseen pedofiliaan liittyvien rikosten yhteydessä? 2. Miten neuvosto suhtautuu ajatukseen kaikkia eurooppalaisia pedofiilejä koskevien tietojen rekisteröimisestä heidän liikkeidensä seuraamiseksi sekä poliisien kansainvälisten ja eurooppalaisten yhteistyöverkostojen aktivoimiseksi, jotta rikoksia pystyttäisiin myös ennaltaehkäisemään eikä vain antamaan rangaistuksia niistä? 3. Mitä uutta kansainvälistä yhteistyötä on kehitteillä internet-sivustojen nimettömyyden kieltämiseksi ja telemaattisten verkkojen ylläpitäjien vaatimiseksi tallentamaan muistiin ja säilyttämään tiedot, joiden perusteella on mahdollista saada selville, ketkä ovat vastuussa pedofiilien pornografisen aineiston välittämisestä ja kauppaamisesta? Vastaus (26. helmikuuta 2001) Neuvosto odottaa komission tekevän merkittäviä aloitteita lapsiin kohdistuvien rikosten alan oikeudellisen yhteistyön vahvistamiseksi. Kuten lapsikauppaa ja lasten seksuaalista hyväksikäyttöä koskevaan kirjalliseen kysymykseen P-1748/00 annetussa vastauksessa mainituista aloitteista käy ilmi, parlamentin jäsen myöntänee, että neuvoston työskentelyn avulla ihmiskaupan ja lapsiin kohdistuvien rikosten torjuntakeinoja on voitu huomattavasti vahvistaa. Neuvostolle ei ole toimitettu minkäänlaista eurooppalaisten pedofiilien rekisteröintiä koskevaa aloitetta. Tätä kiistanalaista aihetta ei tähän mennessä ole käsitelty neuvoston työryhmissä. Kansainvälisissä yhteyksissä meneillään olevan työskentelyn osalta on syytä mainita Euroopan neuvostossa käsiteltävä ehdotus eurooppalaiseksi yleissopimukseksi tietoverkkorikollisuudesta. Neuvosto myös teki 29. toukokuuta 2000 Itävallan tasavallan aloitteesta päätöksen Internetissä välitettävän lapsipornografian vastaisista toimenpiteistä(1). Euroopan parlamenttia kuultiin päätöksestä. Päätöksen 6 artiklassa säädetään, että neuvosto arvioi, miltä osin jäsenvaltiot ovat täyttäneet velvoitteensa, jotka niille kuuluvat yhteisen toiminnan 97/154/YOS nojalla, ja missä määrin päätöksessä ehdotetut toimet ovat osoittautuneet tehokkaiksi. Parlamentin jäsen huomannee vielä, että päätöksen antamisen yhteydessä neuvosto antoi seuraavan lausuman: Neuvosto pitää myönteisenä Euroopan parlamentin lausuntoa, joka julkaistiin lainsäädäntöpäätöslauselmana Itävallan tasavallan aloitteesta neuvoston päätöksen tekemiseksi Internetissä välitettävän lapsipornografian vastaisista toimenpiteistä(2). Neuvosto on tehnyt joitakin muutoksia päätökseen, ja näiden lisäksi parlamentin lausunnossa tuodaan esiin useita tärkeitä kysymyksiä, jotka liittyvät aineelliseen rikosoikeuteen ja rikosoikeudenkäynteihin. Neuvosto on tietoinen siitä, että Internetissä välitettävän lapsipornografian vastaisiin toimiin on ryhdyttävä kiireellisesti, ja ilmoittaa olevansa halukas tutkimaan asiaan liittyviä kysymyksiä 24 päivänä helmikuuta 1997 määritellyn yhteisen toiminnan 97/154/YOS pohjalta ja tulevaisuudessa saatavien ehdotusten perusteella. (1) Neuvoston päätös, tehty 29 päivänä toukokuuta 2000, Internetissä välitettävän lapsipornografian vastaisista toimenpiteistä (EYVL L 138, 9.6.2000, s. 1). (2) Euroopan parlamentin asiakirja N:o 10317/1999 C5-0318/1999 1999/0822(CNS).